title: Καρκίνος του τραχήλου της μήτρας και εμβολιασμός. Στάσεις, αντιλήψεις και οικονομική αξιολόγηση
title: Cervical cancer and vaccination. Attitudes, perceptions and economic evaluation
titleType: AlternativeTitle
Creators: name: Ανδρέου, Ιωάννης
Publisher: name: Πανεπιστήμιο Πειραιώς
Year: 2021
Subjects: subject: Καρκίνος του τραχήλου της μήτρας
subject: HPV
subject: Προφυλακτικός εμβολιασμός
subject: Μέθοδοι προσυπτωματικού ελέγχου (screening)
subject: Οικονομική αξιολόγηση προγραμμάτων υγείας
subject: Μελέτη κόστους - αποτελέσματος

description: Ο καρκίνος του τραχήλου της μήτρας αποτελεί μία από τις συχνότερα εμφανιζόμενες μορφές γυναικολογικού καρκίνου στην Ελλάδα και τον κόσμο. Αποτελεί διαχρονικά μία δύσκολη εξίσωση για την ιατρική κοινότητα, ωστόσο η όλο και μεγαλύτερη παγκόσμια εμβολιαστική κάλυψη φαίνεται να μειώνει σταδιακά την παγκόσμια επίπτωση της νόσου. Η μελετώμενη ογκογένεση στο γυναικείο αναπαραγωγικό σύστημα αλλά και οι σταδιακές προκαρκινικές αλλοιώσεις στον τράχηλο της μήτρας συνδέονται άμεσα με τον ιό των ανθρώπινων θηλωμάτων (Human papillomavirus – HPV), καθώς έχει καταστεί σαφές από τις μελέτες χρόνων πως αποτελεί απαραίτητο παράγοντα για την εμφάνιση τους. Η διαπίστωση αυτή οδήγησε στην δημιουργία τριών διαφορετικών εμβολίων (Gardasil, Cervarix, Gardasil9) χορηγούμενων κυρίως σε νεαρής ηλικίας κορίτσια, με σκοπό την προφύλαξη τους από τους υψηλού κινδύνου ογκογόνους τύπους του ιού που μπορούν να προκαλέσουν τις παραπάνω δυσμενείς καταστάσεις. Η συγκεκριμένη εργασία αρχικώς επιδιώκει μία εμπεριστατωμένη ενημέρωση γύρω από τον καρκίνο του τραχήλου της μήτρας, τον προφυλακτικό εμβολιασμό έναντι αυτού αλλά και τη σχέση αιτίου-αιτιατού της νόσου με τον ιό των ανθρώπινων θηλωμάτων. Ο κύριος σκοπός ωστόσο, εξελίσσεται σε ένα διπλό πλαίσιο. Αρχικά επιχειρείται μέσω ερωτηματολογίου η αποτύπωση των στάσεων και των αντιλήψεων των φοιτητριών ελληνικών πανεπιστημίων γύρω από την νόσο και το εμβόλιο. Το δεύτερο κομμάτι σκοπεύει στην παρουσίαση της οικονομικής αξιολόγησης του εμβολιασμού μέσω ανασκόπησης ελληνικών και διεθνών δημοσιευμένων μελετών. Στο πρώτο κεφάλαιο περιγράφεται η νόσος του καρκίνου του τραχήλου της μήτρας και η αιτιολογική της σύνδεση με τον ιό των ανθρώπινων θηλωμάτων. Επιχειρείται να αναλυθεί λεπτομερώς η σχέση του ιού με την συγκεκριμένη μορφή γυναικολογικού καρκίνου έτσι ώστε να τονιστεί και να υπογραμμιστεί η σημασία της πρόληψης. Ο προφυλακτικός εμβολιασμός έναντι του ιού και κατ΄επέκταση της νόσου, ολοκληρώνει το πρώτο κεφάλαιο καθώς παρατίθεται η ιστορική εξέλιξη μέχρι την δημιουργία των τριών εμβολίων, η δράση, η ασφάλεια, η αποτελεσματικότητα ,η αποδοχή του αλλά ακόμα και η περίπτωση του ανδρικού εμβολιασμού εναντίον του HPV. Στο δεύτερο κεφάλαιο παρουσιάζονται τα ευρήματα ερωτηματολογίου που διανεμήθηκε σε 213 φοιτήτριες ελληνικών Πανεπιστημίων και είχε σκοπό την αποτύπωση της πραγματικότητας της συγκεκριμένης πληθυσμιακής ομάδας, για ένα ζήτημα που στην Ελλάδα χαρακτηρίζεται από απουσία δεδομένων και ενημέρωσης. Στο τρίτο κεφάλαιο αναλύεται η οικονομική αξιολόγηση του προφυλακτικού εμβολιασμού έναντι της νόσου. Αρχικώς τονίζεται η σημασία του συγκεκριμένου εργαλείου στα οικονομικά της υγείας, λόγω της δυνατότητας που παρέχει να ξεχωρίζει την ιατρική παρέμβαση που είναι οικονομικά αποδοτική και ταυτόχρονα υψηλά αποτελεσματική, χρησιμοποιώντας όσο το δυνατόν λιγότερους οικονομικούς πόρους. Παρουσιάζονται μελέτες που κατά κύριο λόγο χρησιμοποιούν την τεχνική κόστους - αποτελέσματος, όπου συγκρίνουν την μέθοδο του εμβολιασμού και του προληπτικού ελέγχου με τον απλό προληπτικό έλεγχο. Τα ευρήματα των διεθνών και ελληνικών μελετών είναι ιδιαίτερα σημαντικά και σε πολλές περιπτώσεις αποτέλεσαν την βάση της εισόδου του εμβολιασμού στα επιμέρους συστήματα υγείας στην προσπάθεια αντιμετώπισης του καρκίνου του τραχήλου της μήτρας.